text: Pas på disse forbrydere
  20 juli 2011 kl. 12.47
  To udlændinge er efterlyst i flere politikredse for svindel med bankers hæveautomater.
  De benytter sig af en Cash Trapper. Det er et hylster, der monteres på pengeudkastet i automaten. Hylsteret opsamler det hævede beløb.
  Kunderne må forlade automaten tomhændet, hvorefter forbryderne kommer og afmonterer hylstret med pengene.
  Bankkunderne kan ikke klage til banken, da selve transaktionen er gået igennem, og pengene er udbetalt.
  Forbryderne er set ved tre Nordea-afdelinger i Fredericia, Odense og Varde 4. og 5. juli.
  I Fredericia fik de fat i 1.500 kroner, i Odense nul kroner og i Varde 200 kroner.
  